ธปท.เพิ่มประมาณการศก.ไทยเป็น 5.1%
ธปท.ปรับเพิ่มประมาณการการเติบโตทางเศรษฐกิจปีนี้เป็น 5.1% จาก 4.9% เหตุเศรษฐกิจมีแรงส่ง ภาครัฐกระตุ้นเพิ่ม และเศรษฐกิจคู่ค้าฟื้นตัว
12 เม.ย. 2556

ธปท.ปรับเพิ่มประมาณการการเติบโตทางเศรษฐกิจปีนี้เป็น 5.1% จาก 4.9% เหตุเศรษฐกิจมีแรงส่ง ภาครัฐกระตุ้นเพิ่ม และเศรษฐกิจคู่ค้าฟื้นตัว 
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) ในฐานะเลขานุการคณะกรรมการนโยบายการเงิน (กนง.) เปิดเผยการประเมินการเติบทางเศรษฐกิจ(จีดีพี)ในรายงานนโยบายการเงิน ประจำเดือนเม.ย.ปีนี้ ว่า จีดีพีปีนี้น่าจะขยายตัวที่ระดับ 5.1% จากเดิมที่คาดไว้ในเดือนม.ค.ที่ระดับ 4.9% ส่วนปีหน้าคาดว่าจีดีพีจะโตที่ระดับ 5% จากเดิมที่คาดไว้ 4.8% 
“สำหรับสาเหตุที่ กนง.คาดว่าจีดีพีสูงขึ้น เพราะมองปัจจัยเรื่องแรงส่งทางเศรษฐกิจในปีที่ผ่านมายังมีต่อเนื่อง สะท้อนได้จากไตรมาส 4 ปีที่ผ่านมาโตได้สูงถึง 18.9% ทั้งปีโต 6.4% น่าจะเป็นแรงส่งที่ดี บวกกับแรงกระตุ้นเพิ่มเติมจากภาครัฐ ที่เดิมไม่ได้เอามาประเมินในประมาณการการเติบโต รวมทั้งการฟื้นตัวของเศรษฐกิจคู่ค้าที่เพิ่มขึ้น น่าจะหนุนการส่งออกเติบโตได้ดีขึ้น สนับสหนุนให้เศรษฐกิจปีนี้และปีหน้ายังเติบโตได้ดีขึ้น” นายไพบูลย์กล่าว
นายไพบูลย์ กล่าวว่า นอกจากนี้ กนง.ยังได้คาดการณ์อัตราเงินเฟ้อพื้นฐานปีนี้ลดลงเหลือ 1.6% จากเดิมที่คาดไว้ที่ 1.7% และปีหน้าคาดไว้ที่ระดับ 1.7% จากเดิม 1.6% ขณะที่เงินเฟ้อทั่วไปปีนี้คาดไว้ที่ 2.7% ลดลงจากเดิมที่เคยคาดไว้ที่ 2.8% และปีหน้าคาดไว้ที่ 2.7% จากเดิม 2.6% อย่างไรก็ตามในระยะต่อไปต้องติดตามแรงกดดันเงินเฟ้อที่อาจเกิดจากการส่งผ่านต้นทุนไปยังราคาสินค้าในช่วงที่เศรษฐกิจขยายตัวต่อเนื่อง และภาวะแรงงานตึงตัว ต้นทุนแรงงานที่สูง รวมทั้งต้องติดตามดูราคาน้ำมันที่ปรับเพิ่มขึ้น โดยการประมาณการรอบนี้ได้ปรับราคาน้ำมันดูไบเฉลี่ยที่ 105 เหรียญสหรัฐต่อบาร์เรล เพิ่มเป็น 110 เหรียญสหรัฐต่อบาร์เรล 
“แนวโน้มเศรษฐกิจยังดีต่อเนื่อง แต่ยังต้องติดตามปัจจัยเสี่ยงด้านภาวะเงินทุนที่ผ่อนคลายจูงใจให้ลงทุนในสินทรัพย์เสี่ยงเพิ่มขึ้น รวมทั้งหนี้ครัวเรือนที่เพิ่มขึ้นต่อเนื่องอาจจะกระทบความสามารถของครัวเรือนในการรับแรงกระทบจากวิกฤตที่อาจจะเกิดขึ้นในอนาคต และเงินทุนเคลื่อนย้ายอย่างรวดเร็วที่สร้างความผันผวนให้อัตราแลกเปลี่ยนเร็วกว่าที่คิดพอสมควร” นายไพบูลย์กล่าว